**Perttu Aku Anttoni Pölönen** (s. 13. helmikuuta 1995 Nurmijärvi) on suomalainen puhuja ja tietokirjailija. Hän kehitti lukiolaisena Sävelkellon.

Hän on valmistunut musiikin kandidaatiksi Sibelius-Akatemiasta säveltäjälinjalta.

Ura keksijänä
-------------

Pölönen alkoi kehittää sävelkelloa ollessaan 9. luokalla vuonna 2011, koska hän halusi kehittää musiikinteorian oppimista helpottavan välineen. Aloitettuaan lukion ja sävellysopinnot Sibelius-Akatemiassa Pölönen voitti Sävelkellolla lukiolaisille järjestetyn Innolukio-keksintökilpailun. Kilpailun järjestäjien kehotuksesta Pölönen haki keksinnölleen patentin. Hän voitti Sävelkellolla myös Tiedekeskus Heurekassa järjestetyn Tutki-Kokeile-Kehitä-kilpailun, jonka palkintona oli pääsy Euroopan unionin Young Scientist -kilpailun finaaliin Prahaan yhdessä 125 muun nuoren keksijän kanssa. Palkintoa kutsutaan nuorten Nobeliksi. Syyskuussa 2013 hän sai Prahassa yhden kolmesta pääpalkinnosta ja kutsun Nobel-juhliin Ruotsiin. Pölönen esitteli keksintöään muun muassa EU:n 200 tiedemiehelle Brysselissä järjestämässä konferenssissa ja Tukholman kansainvälisessä nuorten tiedeseminaarissa. Pölösen patentoiman keksinnön nimeksi tuli MusiClock.

Kesällä 2016 Pölönen kutsuttiin ainoana suomalaisena NASAn tutkimuskeskuksessa Kalifornian Piilaaksossa järjestetylle Singularity university -kesäkurssille, johon osallistui 80 henkilöä 45 eri maasta. Googlen sponsoroimalla kurssilla pohdittiin muun muassa sitä, miten uusia, nopeasti kehittyviä teknologioita voidaan käyttää globaalien ongelmien ratkaisemiseen. Kurssilla Pölönen ja hänen myanmarilainen kurssikaverinsa perustivat yleishyödyllisen 360ed-start-up-yrityksen, joka alkoi kehittää lisätyn todellisuuden opetussovelluksia Kaakkois-Aasian kehittyviin maihin.

Sävelkello voitti helmikuussa 2017 New Yorkissa järjestetyissä Interaction Awards -innovaatiokilpailussa oman kategoriansa. Fyysisten tuotteiden lisäksi MusiClockilla oli esimerkiksi maksullinen sovellus iPhonen sovelluskaupassa. Vuonna 2017 Pölönen kuului Millenial Boardiin, jossa nuoret kohtasivat yritysjohtajia ja keskustelivat heidän kanssaan uusien teknologioiden vaikutuksista.

Ura kirjoittajana ja puhujana
-----------------------------

Pölönen on kirjoittanut kolumneja muun muassa *Kauppalehteen* ja *Talouselämään*.

Speakersforum valitsi Pölösen vuoden 2017 puhujatulokkaaksi.

Vuonna 2020 ilmestyi Pölösen futuristinen kirja *Tulevaisuuden lukujärjestys*, jossa hän käsitteli tulevaisuuden työelämässä tarvittavia taitoja, joita olivat hänen mielestään muun muassa tarinankerronta, myötätunto, rehellisyys, rohkeus ja kokeilu.

Vuonna 2019 Pölönen esiintyi puhujana kahdeksassa eri maassa lähes kaksisataa kertaa. Hän oli yksi Suomen kysytyimpiä puhujia.

Pölösen toinen kirja *Tulevaisuuden identiteetit* ilmestyi vuonna 2021 samoin kuin hänen ensimmäinen käännetty kirjansa, *Future Skills*. Yle Areenaan hän toteutti kymmenosaisen podcast-sarjan, jossa käsiteltiin tiedettä, taidetta, teknologiaa ja tulevaisuutta. Pölönen valitsi Lasten- ja nuortenkirjallisuuden Finlandia -voittajaksi Anne-Maija Aallon romaanin *Mistä valo pääsee sisään*.

Tunnustuksia
------------

* Vuoden 2014 Slush-tapahtumassa Pölönen nimettiin vuoden luovimmaksi suomalaiseksi.
* MIT Tech Review on valinnut Pölösen 35 lupaavimman eurooppalaisen alle 35-vuotiaan innovaattorin joukkoon.
* Suomen Mensa antoi Pölöselle Mensa-palkinnon vuonna 2021.

Kirjoja
-------

* *Tulevaisuuden lukujärjestys.* Otava 2020. ISBN 978-951-1-35025-5
* *Tulevaisuuden identiteetit.* Otava 2021. ISBN 978-951-1-38301-7
* *Future Skills.* Simon & Schuster 2021. ISBN 978-1-63228-074-9

Lähteet
-------

1. ↑  Perttu Pölönen Tilastopaja (vaatii kirjautumisen, maksullinen palvelu). Viitattu 10.7.2022.
2. 1 2  Lappalainen, Elina: Puhujabisneksessä käy puhuri – Puhuja tienaa keikasta 1000–5000 euroa *Talouselämä*. Viitattu 28.1.2021.
3. 1 2 3 4 5  Suomalainen Perttu Pölönen, 24, valittiin eurooppalaisten älyköiden listalle – Ja nyt hän sanoo, että maailmassa keskitytään vääriin asioihin *Helsingin Sanomat*.  1.1.2020. Viitattu 28.1.2021.
4. 1 2 3 4 5 6 7  Rissanen, Virve: Musiikkivekotin toi nuorelle keksijälle kutsun juhliin *Helsingin Sanomat*.  16.2.2017. Viitattu 6.4.2018.
5. ↑  Perttu Pölönen ryhtyi keksijäksi jo 15-vuotiaana – "Kuka vain voi tehdä keksinnön, joka muuttaa miljoonien ihmisten elämän", hän sanoo *Helsingin Sanomat*.  11.11.2017. Viitattu 28.1.2021.
6. 1 2  Nuori keksijä Perttu Pölönen matkustaa Nobel-juhlaan *Suomen Kuvalehti*.  5.12.2013. Viitattu 28.1.2021.
7. 1 2 3  Ylä-Anttila, Aleksi: Nuori keksijä Perttu Pölönen ei pelkää teknologian vallankumousta eikä ilmastonmuutosta: "Yrittäminen on aina arvokkaampaa kuin luovuttaminen etukäteen." *Kauppalehti*. Viitattu 28.1.2021.
8. ↑  Vesa Marttinen: Sävelkello vie Perttu Pölösen Piilaaksoon *Yle Uutiset*.  12.5.2016. Viitattu 6.4.2018.
9. 1 2 3  Jauhiainen, Ilkka: Keksintö teki suomalaissäveltäjästä yrittäjän – huimat markkinat odottavat *Talouselämä*. Viitattu 28.1.2021.
10. ↑  Pölönen, Perttu: Keskity siihen, mikä ei muutu, neuvoo kolumnisti Perttu Pölönen *Kauppalehti*. Viitattu 29.1.2021.
11. ↑  Pölönen, Perttu: Perttu Pölönen: "Meistä tulee aina vain hienovaraisempia ja huomaamattomampia valehtelijoita sen sijaan, että olisimme rehellisiä." *Talouselämä*. Viitattu 29.1.2021.
12. ↑  Perttula, Ville: Vuoden Puhuja 2017 -tittelin nappasi biohakkeri Teemu Arina *Kauppalehti*. Viitattu 29.1.2021.
13. ↑  Perttu Pölönen *Audio Areena*. Viitattu 27.1.2022.
14. ↑  Lasten- ja nuortenkirjallisuuden Finlandian voitti Anne-Maija Aalto dystopiallaan, joka alkoi syntyä Yhdysvaltain presidentinvaalien aikaan: "Halusin osallistua siihen keskusteluun." *Helsingin Sanomat*.  1.12.2021. Viitattu 27.1.2022.
15. ↑  Vallankumouksellinen tapa oppia musiikin teoriaa Taiste.  Arkistoitu 7.4.2018. Viitattu 6.4.2018.
16. ↑  Mensa-palkinto 2021 annetaan tietokirjailija Perttu Pölöselle Suomen Mensa ry. Viitattu 27.1.2022.

Aiheesta muualla
----------------

* Pölösen verkkosivu.
* What can I get from you that I cannot get from Google? Pölösen TEDx-puhe vuodelta 2021.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |